《前有一尊酒行》
宋代·张镃

霖雨半月今夕晴，风堂人稀灯烛明。
凉虫咽咽傍墙竹，听久但促孤愁生。
愁生欲伏谁驱遣，浑汗翠液玻瓈软。
五斗一石非所长，兴来亦觉沧溟浅。
我生早患难，对酒无可娱。
辛勤识字不得力，漫事尔雅笺虫鱼。
痛心曩昔亲庭趋，从容侍饮怀有余。
醉谭先烈从巡初，岂但勇力清疆隅。
公侯将相随指呼，亲挟日驭升天衢。
墓碑神龙护宝书，勋庸槩见中全疎。
机危谋大世莫睹，赖有帝训昭难渝。
用心若比某人辈，相悬万里非同途。
坐间历历言在耳，风木缠悲泪铅水。
茫然此事莫轻论，不如尽付金樽里。
神仙恍惚休强寻，壮士易老难为心。
要须出处任天运，况我自判归山林。
一杯复一杯，无客谁同斟。
案间幸有李白旧诗数百首，试读精爽飞云岑。
安得同渠游，霓裾碧瑶簪。
回头却谢髠卓辈，弃置礼法几荒淫。
何如高吟泣换神，模写造化归无垠。
谁能狸膏金距学鸡斗，起促檐柱矫首落落看星辰。

作者简介：张镃（1153—1221？）原字时可，因慕郭功甫，故易字功甫，号约斋。南宋文学家，先世成纪（今甘肃天水）人，寓居临安（现浙江杭州），卜居南湖。出身显赫，为宋南渡名将张俊曾孙，刘光世外孙。他又是宋末著名诗词家张炎的曾祖，是张氏家族由武功转向文阶过程中的重要环节。隆兴二年（1164），为大理司直。淳熙年间直秘阁通判婺州。庆元初为司农寺主簿，迁司农寺丞。开禧三年（1207）与谋诛韩侂胄，又欲去宰相史弥远，事泄，于嘉定四年十二月被除名象州编管，卒于是年后。